L-Italja ser tibda tnaqqas ir-restrizzjonijiet imposti seba’ ġimgħat ilu. Il-Prim Ministru Giuseppe Conte qal li l-miżuri ser jibdew jitnaqqsu mill-4 ta’ Mejju bil-pubbliku ser jitħalla jżur il-qraba tiegħu fi grupp żgħar, bil-maskri. Il-parks ser jerġgħu jiftħu, iżda l-iskejjel mhux ser jerġgħu jiftħu qabel Settembru. Fi Spanja, tfal taħt l-14-il sena ngħataw permess biex joħorġu mid-dar għal siegħa kuljum. It-tfal Spanjoli kien ilhom ġewwa sitt ġimgħat. Fir-Renju Unit, Boris Johnson, illum se jirritorna għax-xogħol f’10 Downing Street. Il-Ministru għall-Affarijiet Barranin Ingliż, Dominic Raab qal li l-għoxrin elf mewt kawża tal-Covid-19 fir-Renju Unit huma ta’ qsim il-qalb, imma qal li l-għadd seta’ jkun ferm agħar mingħajr il-miżuri stretti li ttieħdu. Raab qal li mhuwiex realistiku li wieħed jistenna vaċċin għall-Covid-19 qabel l-aħħar tas-sena.